
Tiszta forrásból, az élő tárgyalkotó népművészeti hagyományok továbbörökítésének lehetőségei Szegeden és Csongrád megye településein

Elgondolkodhatunk, hogy közel egy évszázad távlatában mit jelenthetett a népművészet az akkori kor embere számára, és mit jelent ma. Egyáltalán beszélhetünk manapság népművészetről?
Az „apáról-fiúra” mesterség-átadási gyakorlat helyett új utakat volt szükséges találni. Oktatási intézmények, közművelődési intézmények, így népi kézműves alkotóházak vállalták fel a népi kézműves mesterségek oktatását - szakkörök, mesterségbemutatók, kézműves vásárok (stb.) alkalmával találkozhatnak az érdeklődők és tanulni vágyók ezen hagyományos technikákkal.
Dolgozatomban Csongrád megye élő tárgyalkotó népművészetét Szeged és Szegedhez közeli településeken működő népi kézműves hagyományok ápolásával foglalkozó szervezetek, intézmények és kézműves mesterek munkásságának feltérképezésével mutatom be. E területtel kapcsolatban kevés szakirodalmat találtam, ezért személyes mélyinterjúk és telefonos interjúk alapján igyekeztem információkat gyűjteni.
A helyzetelemzéssel célom azon hipotézisem igazolása volt, miszerint Szegednek újból szüksége lenne egy népi kézműves alkotóházra, ugyanis a megyének két népművészeti egyesülete is van, akik igazi törzshely nélkül élik mindennapjaikat. Ez hátrányosan befolyásolja értékteremtő és őrző tevékenységüket.
Továbbá a befogadói oldalt képviselő szegedi középiskolások körében végzett kérdőíves kutatás által célom azon hipotézisem ellenőrzése, miszerint az alapfokú oktatásban elsajátítható ismeretek mélységétől függetlenül középiskolásként még él az igény a szabadidőeltöltés egy olyan formájára, melynek teret adhat az alkotóház. Az elemzések következtében a középiskolások körében körvonalazódott egy, a többieknél nyitottabb és aktívabb kör, mely feltehetőleg magját képezné egy megnyíló alkotóháznak.
Népi kézműves alkotóház, mint intézmény létrehozására úgy vélem pályázatok és intézményi-szervezeti együttműködések esetén lenne mód Szegeden, ahogy ezt a Csongrád megyei példák is igazolnak. A kérdés mindössze az, hogy egy ilyen intézmény fenntartását a jelenlegi gazdasági körülmények között, illetve a fizetőképes kereslet csökkenésével ki vállalja fel.
Meg kell adni a lehetőséget, hogy az erre igényt formálók ehhez hozzájussanak, hogy rajtuk keresztül a hagyományok életben tarthatóak legyenek az utókor számára.



